Voertuigverkope: Goeie maand vir Toyota, VWDie Toyota Hilux 2.8 GD-6 dubbelkajuit 4×4 (Foto: Toyota) In ag genome die algemene gevoel van pessimisme wat die land se ekonomie betref, is dit merkwaardig dat totale huishoudelike voertuigverkope van 45 939 eenhede in Junie beter was as Mei se teleurstellende vertoning van 42 950. As voorbeeld hiervan was markleier Toyota se skitterende verkope verlede maand 11 814 voertuie teenoor Mei se 9 513. In die passasiersmotorafdeling het 28 885 eenhede nuwe eienaars gevind wat ŉ verbetering van nagenoeg 2 700 verkope is teen Mei se totaal. In die geval van ligte handelsvoertuie – oftewel bakkie en paneelwaens – het hierdie segment ook goed presteer met altesaam 14 495 wat weer eens ook nagenoeg 2 000 verkope meer was. Onder die Top-Tien-vervaardigers/invoerders was Toyota, soos gebruiklik, baas met heelwat daglig tussen sy prestasie en tweede geplaasde Volkswagen wat darem 6 653 kopers kon oortuig. In die derde plek gaan Nissan van krag tot krag met 4 503 en bly daarmee gerieflik voor Ford se 3 823 verkope. Die nuwe Volkswagen Polo Vivo (Foto: Volkswagen) Hyundai bly in sy gebruiklike vyfde plek met ŉ “telling” van 2 594, met Renault kort op sy hakke met 2 438 eenhede wat na nuwe eienaars gegaan het. Isuzu, sewende met 1 803, word gevolg deur Suzuki met die verrassing van die maand (1 479). Hierdie Japanse invoerders gaan van krag tot krag danksy sy gewilde Swift en die waglys van 900 vir die Jimny. Suzuki se agtste plek is ten koste van BMW (1 439 en negende) wat weer op sy beurt gemaklik met Mercedes-Benz (1 176) afgereken het. Wat in die luukse en supermotorafdeling uitgestaan het was, soos altyd, Porsche se puik 101 verkope, Maserati op 6 verkope, Lamborghini op 5, Bentley met 4 verkope, Ferrari met 3, en Audi R8 se 2. Onder die eienaardighede wat in Junie se Naamsa-syfers na vore gekom het, is dat 26 kopers hulle beursies vir die Alfa-Romeo 4C oopgemaak het, terwyl net 73 kopers vir die Subaru van hulle keuse gestem het. Hou gerus ook Haval dop (811) want hierdie Chinese invoerder is op pad boontoe. Die Renault Kwid. Foto: Verska In die Toyota-stal gee grootboet Fortuner (1 419) nog steeds die pas aan teen RAV4 (653). So van Toyota gepraat: Hierdie Japanse reus (wenner van die Dakar én die Le Mans 24-uur vanjaar) het rustig sy Hilux-bakkiereeks deur die 4 000-verkopegrens laat bars – die eerste keer in hierdie staatmaker se geskiedenis, vermoed ek – en dit in die jaar wat die Hilux sy 50ste suksesvolle jaar in ons land vier. Die vraag bly egter of die magstryd binne die regerende orde ŉ negatiewe uitwerking op ons ekonomie gaan hê – met ŉ gepaardgaande remmende effek op die motorbedryf – en of die president sy greep op die kabinet gaan verstewig. Top-tien passasiersmotors: Top tien ligte handelsvoertuie: